OpenLLM-France/wikimedia huggingface dataset:
# Strix

Strix és un gènere d'ocells de la família dels estrígids (Strigidae). Únicament una de les espècies habita als Països Catalans, el gamarús, que per extensió dona nom a la resta d'espècies del gènere.
Són rapinyaires nocturns, amb mida de mitjana a bastant gran, robusts i poderosos. La forma de cap és arrodonida i no tenen flocs de plomes o «orelles» com altres gèneres de la mateixa família. D'hàbits clarament nocturns, viuen en zones boscoses de gran part del món (manquen d'Austràlia). La majoria s'alimenta de petits mamífers, aus i rèptils.

## Taxonomia

Segons la classificació del Congrés Ornitològic Internacional (versió 13.1, 2023), aquest gènere està format per 22 espècies:
* gamarús camablanc (Strix albitarsis)
* gamarús eurasiàtic (Strix aluco).
* gamarús de Hume (Strix butleri).
* gamarús del Chaco (Strix chacoensis).
* gamarús de Guatemala (Strix fulvescens).
* gamarús del desert (Strix hadorami).
* gamarús fosc (Strix huhula).
* gamarús del Brasil (Strix hylophila).
* gamarús bru (Strix leptogrammica).
* gamarús del Magrib (Strix mauritanica)
* gamarús de Lapònia (Strix nebulosa).
* gamarús capnegre (Strix nigrolineata).
* gamarús de l'Himàlaia (Strix nivicolum).
* gamarús pigallat (Strix occidentalis).
* gamarús ocel·lat (Strix ocellata).
* gamarús de la Patagònia (Strix rufipes).
* Strix sartorii
* gamarús de les pagodes (Strix seloputo).
* gamarús dels Urals (Strix uralensis).
* gamarús ratllat (Strix varia).
* gamarús cafè (Strix virgata).
* gamarús africà (Strix woodfordii).
Tanmateix, per altres obres taxonòmiques, com el Handook of the Birds of the World i la quarta versió de la BirdLife International Checklist of the birds of the world (Desembre 2019), el gènere Strix conté només 16 espècies, car consideren que 4 espècies S. albitarsis, S. huhula, S. nigrolineata i S. virgata pertanyen Ciccaba, gènere que no és reconegut pel COI. A més, consideren que S. sartorii és una subespècie del gamarús ratllat (Strix varia) i que S. mauritanica n'és una altra del gamarús euroasiàtic (Strix aluco).

## Referències

* 1 2 3 «Owls» (en anglès). IOC World Bird List Version 13.1. International Ornithologists' Union, 01-01-2023. [Consulta: 17 gener 2023].
* 1 2 del Hoyo, Josep. All the birds of the world (en anglès). Barcelona: Lynx editions, 2020, p. 262-263. ISBN 978-84-16728-37-4.
* ↑ Estrada et al., Joan. Ocells de Catalunya, País Valencià i Balears: inclou també Catalunya Nord, Franja de Ponent i Andorra. 3ª. Lynx editions, 2018, p. 164-165. ISBN 978-84-16728-07-7.
* ↑ «Strix». Cercaterm. TERMCAT, Centre de Terminologia. Rev. 11 desembre 2022 (català)
* 1 2 Josep del Hoyo i J. Nigel. Illustrated checklist of the birds of the world. Vol.1, Non passerines. Lynx Edicions, 2014. ISBN 978-84-96553-94-1
# Dipèptid

Un dipèptid és una designació de vegades ambigua de dues classes de compostos orgànics: Les seves molècules contenen o bé dos aminoàcids units per un enllaç peptídic simple o bé un aminoàcid amb dos enllaços peptídics.

## Dos aminoàcids, un enllaç peptídic

En aquest ús, X dipèptid (amb X designant un aminoàcid) cal que sigui entès com di-X pèptid. Aquesta nomenclatura és continuada pel tripèptid (tres aminoàcids, dos vincles de pèptid), tetrapèptid, etcètera; les cadenes més llargues són anomenades oligopèptid, polipèptid, proteïna.
Els dipèptids són produïts a partir de polipèptids per l'acció de l'enzim hydrolasa dipeptidil peptidasa. Les proteïnes dietètiques són digerides fins a dipèptids i aminoàcids, i el dipèptid és absorbit més ràpidament que els aminoàcids, perquè la seva absorció implica un mecanisme separat. Dipèptids activen les cèl·lules-G repartides per l'estómac per secretar gastrina.
La Síntesi de pèptids Bergmann azlactone és una síntesi orgànica clàssica per la preparació de dipèptids.

### Exemples

* Carnosina (Beta-alanil-L-histidine) és altament concentrat dins del múscul i teixits del cervell.
* Anserina (Beta-alanil-N-metil histidina) és trobada en el múscul esquelètic i cervell de mamífers.
* Homoanserina (N-(4-aminobutiril)-L-histidine) és un altre dipèptid identificat en el cervell i músculs de mamífers.
* Kyotorfina (L-tirosil-L-Arginina) és un dipèptid neuroactiu que exerceix una funció en el control del dolor en el cervell.
* Balenina (o ofidina) (beta-alanil-N tau-metil histidina) ha estat identificat en els músculs de diverses espècies de mamífer (incloent hi l'home), i el pollastre.
* Aspartam (N-L-α-aspartil-L-fenil-alalanina 1-metil-èster) és un edulcorant artificial.
* Glorina (N-propionil-γ-L-glutamil-L-ornitina-δ-lac etil èster) és un dipèptid quemotàctic del fong mucilaginós Polysphondylium violaceum.
* Barettina (ciclo-[(6-bromo-8-en-triptofan)-arginina]) és un dipèptid cíclic de l'esponja marina Geodia barretti.
* Pseudoprolina
* Glicilglicina

## Un aminoàcid, dos enllaços de pèptid

En aquest ús, X dipèptid és agafat literalment: Un aminoàcid X és equipat amb dos enllaços peptídics com a mínim: El C terminal COOH esdevé COCH3, el N terminal NH2 esdevé NHCH3. Per exemple, el dipèptid alanina és CH3CONHCH(CH3)CONHCH3.

## Referències

* ↑ «Hydrolysis of a dipeptide». [Consulta: 28 juliol 2014].
* ↑ Bergmann, M. et al., Ann. 449, 277 (1926); "Bergmann Azlactone Peptide Synthesis"
* ↑ Falta indicar la publicació . DOI: 10.1002/qua.560360725.

## Enllaços externs

* Una introducció als dipèptids a PeptideGuide.
# Investigacions filosòfiques

Les Investigacions Filosòfiques són una obra pòstuma del filòsof Ludwig Wittgenstein. Escrita de manera fragmentària, el seu tema principal és la filosofia del llenguatge i la crítica a les teories lingüístiques semàntiques elaborades pels referencialistes com Russell, Frege, o el mateix Wittgenstein al Tractatus. Considerada l'obra més important del segon període del pensament del filòsof vienès (l'anomenat "segon Wittgenstein") i una de les més notables de la filosofia del segle xx, aborda temes que van des de la filosofia de la matemàtica fins a l'epistemologia i la filosofia de la ment, tot al voltant de la tesi principal consistent en sostenir que el significat d'un mot està en el seu ús.
# Wolcott

«Wolcott» té aquests significats:
* Geografia:
** Wolcott (Connecticut), població dels Estats Units a l'estat de Connecticut.
** Wolcott (Indiana).
** Wolcott (Nova York).
** Wolcott (Vermont).
* Biografies:
** Roger Wolcott Sperry (Hartford, 1913 - Pasadena, 1994), psicòleg, neurobiòleg i professor universitari estatunidenc.
** Oliver Wolcott, Jr. (1760, Litchfield, Connecticut - 1833, Nova York), segon Secretari del Tresor dels Estats Units.
# Creu Monumental de Sant Guim de Freixenet

La Creu Monumental de Sant Guim de Freixenet és una creu de Sant Guim de Freixenet (Segarra) inclosa a l'Inventari del Patrimoni Arquitectònic de Catalunya.

## Descripció

Es tracta d'una creu bastida sobre un marge d'un conreu que dona davant la via del tren, a pocs metres del pas a nivell situat dins del nucli urbà. Es tracta d'una estructura formada per un pedró de planta quadrada i una creu de pedra sense elements ornamentals destacables. Destaquem la presència d'una inscripció molt erosionada a l'anvers de la creu, on tan sols ens permet llegir la data «1941».
Des d'un punt de vista constructiu i estructural s'inclouria dins el tipus anomenat creu-pedró, ja que no s'estructura a partir d'una graonada, sòcol, fust i creu sinó que se situa sobre la base d'un pedró.

## Referències

* 1 2 «Creu Monumental de Sant Guim de Freixenet». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 2 setembre 2015].
# Isidor de Milet el Vell

* Per a altres significats, vegeu «Isidor de Milet el Jove».
Isidor de Milet el Vell (en llatí Isidorus, en grec antic Ἰσίδωρος) fou un arquitecte i professor natural de la ciutat de Milet, que va viure al començament del segle vi, en temps de l'emperador Justinià I.
Malgrat que va desenvolupar durant pràcticament tota la seva vida la tasca de professor de matemàtiques i física a Alexandria i Constantinoble, Isidor de Milet és més recordat per la seva obra com a arquitecte, especialment la construcció de Santa Sofia de Constantinoble a partir de l'any 532. Per a aquest treball, l'emperador Justinià I l'associà amb Antemi de Tral·les. Isidor va acabar l'obra en solitari el 537. Era l'oncle d'Isidor el Jove, qui va ser l'encarregat de tornar a alçar la cúpula després del seu enderrocament pel terratrèmol del 558. En parlen Procopi i Agàties.

## Referències

* ↑ 2.Isidorus of Miletus a: William Smith (editor), A Dictionary of Greek and Roman Biography and Mythology. Vol. II Boston: Little, Brown & Comp., 1867, p. 630
# Wolber-Spidel

L'equip Wolber-Spidel, conegut també com a Puch-Wolber o Système U, va ser un equip ciclista francès que competí professionalment entre el 1981 i el 1984. Va ser uns dels successors del Puch-Campagnolo-Sem.
No s'ha de confondre amb el posterior Système U, equip ciclista de 1986 a 1989.

## Principals resultats

* Gran Premi de Rennes: Jean Chassang (1981), Jean-François Rault (1982), Dominique Arnaud (1983)
* Milà-Sanremo : Marc Gomez (1982)
* Gran Premi del Midi Libre: Jean-René Bernaudeau (1983)
* Tour del Llemosí: Dominique Arnaud (1983)
* Critèrium del Dauphiné Libéré: Martín Ramírez (1984)

### A les grans voltes

* Volta a Espanya
** 1 participacions (1982)
** 3 victòria d'etapa:
*** 3 a la 1982: Marc Gomez, Sven-Ake Nilsson, Dominique Arnaud
** 0 victòria final:
** 0 classificacions secundàries:
* Tour de França
** 4 participacions (1981, 1982, 1983, 1984)
** 2 victòria d'etapa:
*** 1 el 1982: Pierre-Raymond Villemiane
*** 1 el 1983: Philippe Leleu
** 0 victòria final:
** 0 classificacions secundàries:
* Giro d'Itàlia
** 1 participacions (1983)
** 0 victòria d'etapa:
** 0 victòria final:
** 0 classificacions secundàries:

## Enllaços externs

* Plantilles i resultats a firstcycling.com
* Plantilles a memoire-du-cyclisme.eu
* Plantilles i resultats a cyclebase.nl
# Korobovsxina

Korobovsxina (en rus: Коробовщина) és un poble de l'óblast de Vladímir, a Rússia, segons el cens del 2010 tenia 16 habitants. Pertany al districte municipal de Koltxúguino.

## Referències

* ↑ «Владимирская губерния. Список населенных мест по сведениям 1859 года.». Arxivat de l'original el 2019-01-14.
* ↑ «Историко-статистическое описание церквей и приходов Владимирской епархии : Вып. 2-4 / сост. В. Добронравов. Вып. 4: Меленковский, Муромский, Покровский и Судогодский уезды. - 1897.». Arxivat de l'original el 2018-05-09.
# Pierre de Celle

Pierre de Celle, en llatí Petrus Cellensis, (c. 1115, Troyes - 20 de febrer de 1183, Chartres) fou un monjo, bisbe i teòleg benedictí francès.

## Biografia

Descendia de la noble família dels senyors d'Aulnoy-les-Minimes, prop de Provins, llunyanament emparentats amb la casa reial de França. Molt jove optà per ser monjo cluniacense a Saint-Martin-des-Champs (París). Allà conegué Joan de Salisbury, futur bisbe de Chartres; estudiaren junts a la muntanya de Santa Genoveva i foren amics de per vida, juntament amb Goswin d'Anchin, futur rival de Pere Abelard. Addicte a la reforma gregoriana, es feu monjo benedictí i al voltant del 1145 es convertí en abat del Monestir de Montier-La Celle, prop de Troyes; allà invità a passar algun temps alguns grans religiosos del seu temps, entre d'altres, Bernat de Claravall i Joan de Salisbury, sostenint a més una activa correspondència amb altres grans figures eclesiàstiques: Thomas Becket, l'arquebisbe d'Eskil de Lund, els papes Eugeni III i Alexandre III i el bisbe Henri de Beauvais. El 1162 fou nomenat abat de Saint-Remi a Reims, on el primer rei merovingi, Clodoveu I, fou batejat i ungit amb el llegendari oli de la santa ampolla. Dirigí aquest monestir durant dinou anys fins al 1181, any en què succeí Joan de Salisbury com a bisbe de Chartres. Ja patia de freqüents malalties: gota i càlculs renals, per la qual cosa no pogué ser inclòs en la nova promoció de cardenals ni pogué tampoc participar en el tercer concili de Letran. Tanmateix, assumí el seu nou càrrec amb energia i emmurallà Chartres, però morí d'una malaltia la nit del 19 al 20 de febrer de 1183. Fou enterrat a l'Abadia de Saint-Josaphat, al costat de Joan de Salisbury.

## Obres

Les seves obres literàries foren editades per Janvier i reimpreses a la Patrologia Latina de Migne. Es tracta de 177 epístoles, 95 sermons i alguns tractats, que són:
* Epistola ad Joannem Saresberiensem
* De panibus
* Mystica et moralis expositio Mosaici tabernaculi
* De conscientia
* Tractatus de disciplina claustrali
El seu epistolari fou editat per separat amb una introducció.
L'Enciclopèdia Catòlica del 1913 estima que els seus sermons i tractats són «per extrem al·legòrics i una mica pomposos d'estil».

## Referències

* ↑ Paris, 1671
* ↑ Patrologia Latina, Volum 202, pàgines 405-1146, citat des de la Catholic Encyclopedia
* ↑ Peter Cellensis, article de la Catholic Encyclopedia
* ↑ Petrus Cellensis [MED], Epistola ad Joannem Saresberiensem [v202.13] - Patrologia Latina Database Bibliography
* ↑ Petrus Cellensis [MED], De panibus [v202.14] - Patrologia Latina Database Bibliography
* ↑ Petrus Cellensis [MED], Mystica et moralis expositio Mosaici tabernaculi [v202.15] - Patrologia Latina Database Bibliography
* ↑ Petrus Cellensis [MED], De conscientia [v202.16] - Patrologia Latina Database Bibliography
* ↑ Petrus Cellensis [MED], Tractatus de disciplina claustrali [v202.17] - Patrologia Latina Database Bibliography
* ↑ Sirmond, Paris, 1613, del article de la Catholic Encyclopedia
# Fastachee

Fastachee, segons la mitologia ameríndia dels boscos del Sud-ests, seminola i Oklahoma, és un petit nan conegut com el «Petit Donador», que ofereix blat de moro i medicina. És una figura equivalent a la Dona desconeguda dels choctaws, al selu dels cherokees i onatah dels iroquesos.

## Referències

* ↑ Little Giver

## Enllaços externs

* Fastachee Arxivat 2014-09-11 a Wayback Machine. a Encyclopaedia mythica
# Pašková

Pašková és un poble i municipi d'Eslovàquia. Es troba a la regió de Košice, a l'est del país.

## Història

La primera referència escrita de la vila data del 1318.
# Moulay Rachid-Sidi Othman

Moulay Rachid-Sidi Othman (en àrab مولاي رشيد-سيدي عثمان, Mūlāy Raxīd-Sīdī ʿUṯmān; en amazic ⵎⵓⵍⴰⵢ ⵔⵛⵉⴷ-ⵙⵉⴷⵉ ⵄⵓⵜⵎⴰⵏ) és un districte de la ciutat de Casablanca, dins la Prefectura de Casablanca, a la regió de Casablanca-Settat, al Marroc. Segons el cens de 2014 tenia una població total de 465.531 persones. Comprèn els barris (arrondissements) de Moulay Rachid i Sidi Othmane.

## Referències

* ↑ «Population légale d'après les résultats du RGPH 2014». Bulletin officiel, N° 6354, 2015. Arxivat de l'original el 2018-12-26 [Consulta: 22 octubre 2016].
# Isidor de Kíev

Isidor de Kíev (Monembasia, Peloponès, Imperi Romà d'Orient, ca 1385 - Roma, 27 d'abril de 1463) va ser metropolità de l'Església de Kíev i de tota Rússia de 1437 a 1441.

## Biografia

Després d'estudiar a Constantinoble, es fa monjo al monestir Sant Miquel de Monembasia, abans de convertir-se en hegumen del monestir de Sant Demetri a Constantinoble.
L'any 1434, és ambaixador de l'Església de Constantinoble al concili de Basilea l'any 1437, és anomenat metropolità de Kíev i representarà, amb diversos altres membres de l'alt clergat rus, l'Església russa al Concili de Florència l'any 1439. Hi és també com a delegat del patriarca d'Antioquia.
El 5 de juliol de 1439, Isidor de Kíev signa l'Acte d'Unió a la sortida del concili. El 7 d'agost, Isidor és nomenat legat del papa per a Polònia, Lituània i Rússia, amb la missió d'implantar la unió en aquests territoris.
De pas per Polònia i Lituània, hi és acollit sense entusiasme, fins i tot amb hostilitat, pels bisbes catòlics locals, que temen que la Unió no condueixi a la igualtat dels ritus occidentals i orientals.
El metropolità Isidor i el seu seguici arriben després a Moscou el 19 de març de 1441; hi celebra el mateix dia la Divina Litúrgia, al cor de la qual resa per al papa i llegeix solemnement el text d'Unió de les Esglésies, la qual cosa sorprèn els fidels presents. Segons les cròniques moscovites, Isidor és llavors acusat de heretgia, i detingut per ordre del Gran Príncep Basili II de Moscou, i destituït per un sínode de bisbes locals.
Empresonat, Isidor va aconseguir escapar-se i arribar a l'oest, aparentment amb la complicitat del mateix Gran Príncep. A Roma, el papa Eugeni IV el fa cardenal-prevere del títol dels sants Marcel·lí i Pere l'any 1443. És legat de Nicolau V a Constantinoble (1452-1453), cardenal-bisbe de Sabina (1452).
Va celebrar solemnement la Unió a Santa Sofia de Constantinoble el 12 de desembre de 1452. El 29 de maig de 1453, és fet presoner en la presa de la ciutat pels turcs i portat a Àsia Menor. Alliberat al setembre, torna a Roma. Porta diverses missions a favor de la Unió de les Esglésies a Europa oriental. L'any 1459, esdevé patriarca llatí de Constantinoble. L'any 1461 és arquebisbe de Xipre i de Negrepont. Mor a Roma l'any 1463.

## Referències

* ↑ V. Laurent «Isidore de Kiev et la métropole de Monembasie» (en francès). Revue des Etudes Byzantines 17,, 1959, pàg. 150-157.
* ↑ Gill Joseph, Histoire des conciles œcuméniques: Constance et Bale-Florence, Edition de l'Orante, París 1965, p.267
* ↑ Jean-Marie Mayeur, Luce Pietri, André Vauchez, Marc Venard ,De la réforme à la Réformation (1450-1530): Histoire du christianisme, Volume 7, Desclé, 1994, p.425
* ↑ «Isidor the Apostate».
* ↑ Abbott Gleason ,A Companion to Russian History, Blackwell Publishing, 2009, p.61
# Infiltració (medicina)

La infiltració és la difusió o acumulació (en un teixit o cèl·lules) de substàncies estranyes o en quantitats superiors a la normal. El material recollit en aquests teixits o cèl·lules s'anomena infiltrat.
També es parla d'infiltració a la injecció:
* En un punt per tal d'anestesiar la zona a intervenir (infiltració anestèsica) amb un anestèsic local.
* A una articulació (infiltració articular), habitualment, amb un antiinflamatori.
El terme també es pot aplicar a les fuites iatrogèniques no desitjades de líquids procedents de flebotomia o procediments de lliurament de medicaments intravenosos, un procés també conegut com a extravasació.
# Kalanchoe pumila

Kalanchoe pumila és una espècie de planta suculenta del gènere Kalanchoe, que pertany a la família Crassulaceae.

## Descripció

És una herba petita perenne, de vegades epífita, que forma densos matolls de 20 a 30 cm d'alçada, totalment glabra.
Les tiges són erectes, molt ramificades, prostrades, pruïnoses.
Les fulles sovint atapeïdes, carnoses, sèssils o subsèssils, obovades, completament cobertes amb una cera blanca farinosa molt fina, de 2 a 4 cm de llarg i d'1,5 a 2 cm d'ample, punta obtusa a subaguda, base cuneada, marges morats, crenats a la part superior.
Les inflorescències en panícules corimboses de poques flors, de 2 a 7 cm d'amplada, pedicels de 6 a 10 mm, ceroses.
Les flors són erectes; calze de color verd o vermell-porpra, pruïnós, tub de 0,5 a 1 mm; sèpals deltoides a lanceolades, aguts, de 3 a 5 mm de llarg i d'1,5 a 2,6 mm d'ample; corol·la campanulada, de color vermell a porpra o rosat; tub de 4 a 8,5 mm; pètals estesos, obovats a oblongs, mucronats, de 7 a 10 mm de llarg i de 3 a 5 mm d'ample.
Molt atractiva per les fulles blanquinoses i de fàcil cultiu, sobretot en cistelles penjants.

## Distribució

Planta endèmica de Madagascar central. Creix sobre roques, a uns 2000 m d'altitud.

## Taxonomia

Kalanchoe pumila va ser descrita per John Gilbert Baker (Baker) i publicada al Journal of the Linnean Society, Botany 20: 139–140. 1883.

### Etimologia

Kalanchoe: nom genèric que deriva de la paraula cantonesa "Kalan Chauhuy", 伽藍菜 que significa 'allò que cau i creix'.
pumila: epítet llatí que significa 'nan'.

### Sinonímia

* Kalanchoe multiceps Baillon (1885)
* Kalanchoe brevicaulis Baker (1887)
* Kalanchoe pumila f. venustior Boiteau ex Allorge-Boiteau (1995)

## Referències

* ↑ «Kalanchoe pumila». International Crassulaceae Network.
* ↑ «Kalanchoe pumila Baker». Tropicos.org. Missouri Botanical Garden.
# Pere Martí i Castelló

Pere Martí i Castelló (Moncofa, 22 de gener de 1982) és un futbolista valencià, que ocupa la posició de migcampista.

## Trajectòria

Format al planter del Vila-real CF, a la campanya 03/04 puja al primer equip quallant una gran temporada, en la qual va disputar 34 partits i va marcar un gol amb els groguets a primera divisió. Però, no té continuïtat i a l'estiu del 2004 recala a l'Elx CF.
Després d'un fluix primer any al conjunt del Baix Vinalopó, a partir del 2005 es converteix en peça clau dels il·licitans durant les següents tres temporades. La temporada 08/09 fitxa pel Màlaga CF, de primera divisió, però tot just apareix en dos ocasions. A l'any següent, l'equip andalús el cedeix al Reial Múrcia.

## Enllaços externs

* Fitxa del jugador
# Euskaltel

Euskaltel és una companyia de telecomunicacions. Fou creada el 1997 amb seu a la localitat biscaïna de Derio, gràcies a una iniciativa conjunta del Govern Basc i diverses caixes d'estalvis basques. El seu president és García Erauzkin.
Euskaltel disposa d'una xarxa pròpia de fibra òptica i ofereix diversos serveis de telefonia fixa i mòbil, Internet i televisió de pagament al País Basc. A Espanya, Euskaltel té previst oferir serveis de telefonia mòbil virtual sota la marca Viva Mobile.
Al seu torn, la companyia patrocinà fins al 2013 un equip professional de ciclisme anomenat Euskaltel-Euskadi. L'empresa va sortir a borsa durant el 2015, amb una polèmica on l'equip directiu de l'empresa es va repartir una prima de 46 milions en el marc de la sortida a borsa, i en 2021 fou objecte d'una Oferta Pública d'Adquisició per part de MÁSmóvil, que manté les marques i ofertes diferenciades de cada una de les empreses.

## Referències

* 1 2 Bañuelos, Óscar «La cúpula d'Euskaltel es fa rica amb la sortida a borsa». Diari Ara, 12-07-2015, pàg. 29.
* ↑ DEL CASTILLO, I. Euskaltel sale a Bolsa con un valor de unos 1.200 millones, Expansión, 18 de juny de 2015, pàgina 7
* ↑ Ferreras, Belén. «MásMóvil se come a Euskaltel. ¿Y ahora qué?» (en castellà). Cronica Vasca, 30-03-2021. [Consulta: 12 agost 2021].

## Enllaços externs

* Web oficial d'Euskaltel